**Življenjepisi**

**Samo Turk**

 Samo Turk (1983) je vsestransko aktiven glasbenik in pedagog. Leta 2002 je zaključil nižjo glasbeno šolo v Piranu pri prof. Barbari Markoli. Leta 2008 je diplomiral na Fakulteti za humanistične študije v Kopru in istega leta pričel s poučevanjem kitare na Glasbeni šoli Piran. Hkrati je vodil Jazz band Glasbene šole Izola, ki je leta 2016 izdal zgoščenko. Ponovno je tudi obudil Jazz ansambel Glasbene šole Piran. Leta 2011 je na Glasbeni šoli Izola organiziral jazz seminar, pri čemer so sodelovali tudi drugi znani slovenski glasbeniki (Robert Jukič, Boštjan Andrejc, Žiga Fabbro). Med poučevanjem na glasbeni šoli je za učence ustvaril veliko priredb ljudskih in popularnih skladb, ki so jih večinoma igrali v različnih duetih. Leta 2017 je priredbe izdal v notni zbirki Srečanja. Istega leta je na goriškem ustvaril lastno šolo kitare, sodeluje pa tudi z zasebno glasbeno šolo Ozlinka. Je član in ustanovitelj mnogih glasbenih zasedb, kot so Toxine, Istranbul, JazzLessNess, Ya Hozna: The Music of Frank Zappa, Gašper Piano & Samo Turk, The Muffin Men in druge. Sodeloval je z glasbeniki in zasedbami, kot so Faraoni, Enzo Hrovatin, Paolo Barbato, Tadeja Fatur, Drago Mislej Mef, Maja Keuc itd.

 Ukvarja se tudi z glasbenim novinarstvom - recenzije in druge glasbene članke prispeva za revijo Vklop in za portal Muzikobala.

**Sašo Zver**

 V svoji trideset letni karieri je Sašo Zver igral, snemal ali nastopal z vsemi, ki so mu kadarkoli dali priložnost - doma od Vlada Kreslina, Žarka Živkovića, Žige Goloba, Igorja Leonardija, do Nike Zorjan, Katarine Mala in Helene Blagne. Izmed tujih glasbenikov mu niso ušli Tommy Emmanuel, Woody Mann, Guy Van Duser, Thom Bresh, John Goodman, Vince Gill, Jack Pearson, Laurence Juber, Eric Bibb, Keb’ Mo’ in še, in še…

 Kot učitelj je poučeval več kot 120 učencev individualno, in jih uspešno usmerjal na profesionalni poti do prejema štipendij na univerzah, snemanj lastnih albumov in zmag na “songwriting” tekmovanjih.

 Trenutno živi in poučuje v Murski Soboti, kakor tudi uspešno vodi on-line glasbeno šolo “Global Guitar Lessons”. Sem in tja mu je moč prisluhniti na kakšnem nastopu. Baje pripravlja nov album…

**Blaž Lamovec**

 Obalni kitarist, pedagog in skladatelj Blaž Lamovec je po končani nižji glasbeni šoli in Umetniški gimnaziji Koper, šolanje nadaljeval na slovitem Berklee College of Music v Bostonu, ZDA, kjer je med drugimi študiral tudi z fingerstyle mojstrom Guyem Van Duserjem. Po treh letih študija je maja 2015 diplomiral z odliko.

 Blažev koncertni program obsega vse od klasike, do bluesa, rocka, fusiona in jazza. Veliko koncertira kot solo kitarist, a mu tudi igranje v skupini ni tuje. Sodeloval je s posamezniki kot so Ajda Stina Turek, Martina Kocjančič, Tanja Brecelj Vatovec, Sašo Zver, Marko Mozetič, Boštjan Andrejc, Josué Gutiérrez, Samo Turk, Jaka Klun in Jernej Bervar. Koncertiral je z izolskim 3 Big Band Orchestra, ter julija 2014 z Berklee Chet Atkins/ Jerry Reed ansamblom nastopil na festivalu fingerpickinga “Chet Atkins Appreciation Society Convention” v Nashvillu, ZDA, pod mentorstvom Ricka Peckhama.

 Ogromno izkušenj pri delu z učenci je pridobil s poučevanjem kitare na Glasbeni šoli Koper in Glasbeni šoli Sežana. Trenutno poučuje na Glasbeni šoli Ilirska Bistrica, preko platforme PracticeTape, ter kot samostojni podjetnik.

 Poleg poučevanja, prireja skladbe za solo kitaro ter za komorne kitarske skupine. Trenutno se posveča skladanju avtorskih skladb za svojo zbirko, ki bo izšla v kratkem.